I dag mellem klokken 13 og 17 er udenlandske eliteuniversiteter på jagt efter nordjyske studerende, som vil tage et semester i udlandet. Det sker til EDU Days, som for første gang afholdes i Aalborg. Repræsentanter fra universiteter i hele verden, heriblandt seks af verdens 100 bedste universiteter, er på besøg til messen. Man forventer, at op imod 300 studerende med udlandsdrømme vil deltage i EDU Days. University of California er et af de deltagende universiteter ved messen. De er placeret som 59 på listen over bedste universiteter i verden. -Vi har været heldige at have danske studerende, der har taget et semester hos os. De har bidraget særdeles positivt - først og fremmest på deres fremragende engelskkundskaber og deres aktive deltagelse i undervisning, siger Bill Gaskill, der er leder af den internationale afdeling ved University of California. Aalborg Universitet er placeret som nummer 352 på listen over de bedste universiteter i verden.

Opsummering:
Flere topuniversiteter i verden er torsdag på besøg i Aalborg.